Kuzwele nakubabukeli ukushona kukamakoti we-OPWIZOLO kudlale isiqephu sikaNkk Stella Mthembu Malebye obebopoha ifindo lomshado noDavid Malebye kwi-Our Perfect Wedding esithinte abaningi njengoba kuvele izindaba zokudlula emhlabeni kukaNkk Malebye.BONGIWE ZUMA | May 18, 2020ILOKHU ingenile imiyalezo yenduduzo ekhasini lentandokazi yohlelo lwemishado lakuMzansi Magic kulandela ukuvela kwezindaba zokushona kukamakoti obekulolu hlelo izolo.I-Our Perfect Wedding (OPW) eyethulwa UKhanyisa Titus ngokubambisana noNomsa Buthelezi izolo idlale isiqephu esithinte izinhliziyo zababukeli abaningi kuvela uNkk Stella Mthembu Malebye obebopoha ifindo lomshado noDavid Malebye.Yize lomshado ubuwubukhazikhazi futhi usezingeni eliphezulu kodwa kubemuncu kuvela ukuthi umakoti washona emuva kwezinsuku ezimbalwa eshadile. Umethuli wohlelo nowayehambele laba bashadikazi uKhanyisa uthe lesi siqephu sishaye kwazwela."Ngokujwayelekile ngiyaye ngibhale ngihalalisele ebebeshada kodwa namhlanje ngithi ulale ngoxolo Mama Stella. Sakuthakasela ukushutha nawe, ngikhumbula ungibezela eceleni ufuna ukwazi ukuthi lisaphatheke kahle yini ithimba lethu. Ubuza nokuthi sikutholile yini ukudla. Inhliziyo yami izwela kakhulu uDavid ngoba ulahlekelwe ingelosi," kusho uKhanyisa.Ngaphandle kukaKhanyisa nomethuli walolu hlelo uNomsa naye ubhale ezinkundleni zokuxhumana eveza ukuthi lomakoti akasazibonanga kwithelevishini. UNomsa izolo ebusuku ubhale kuFacebook azisa abalandeli bakhe abathanda lolu hlelo ngokudlula emhlabeni kukaStella uthe lokhu kubuhlungu futhi kuyazwela nakuyena. Ikhasi le-OPW nalo libhalile kuFacbook lazisa ababukeli ladlulisa nemiyalezo yenduduzo nokuyilapho nabantu bebhala khona. Indodakazi yakhe uLovia Senne Mthembu iphawulile kuleli khasi yabonga nalolu hlelo ngokuhlanganisa kahle umshado kanina.
